એક દિવસ માંડવીમાં બેઠોબેઠો હું ભમરડાને આર નાંખતો હતો, એવે વખતે ગામની એક ખેડૂત બાઈ આવી. સાડલાને થીગડું મારવાનું હતું. ગામને પેલે છેડેથી આવેલી એટલે નાથીમાએ ચાલુ કામ પડતું મૂકી એનો સાડલો હાથમાં લીધો. ગાભામાંથી એવા રંગના કપડાનો કકડો કાઢ્યો. સોયમાં દોરો પરોવી સીવવા બેઠાં. પેલી સ્ત્રીએ પૂછ્યું – ‘નાથીમા….! તમે ગામના સાલ્લા સાંધો છો, થીગડાં મારો છો, પણ અમે કોઈ દિ’ તમારા સાલ્લા પર એકેય થીગડું જોયું નથી. કેમ એમ….? તમારો સાલ્લોય ફાટતો તો હશે જ ને…..!’